এই বছর ২০১৭ সালে এইচএসসি পরীক্ষা শুরু হয়েছে এপ্রিল মাসের ২ তারিখ থেকে। আমার একজন নিকটাত্মীয় মফস্বল থেকে ফোন করেছেন, সেটি এ বছর জানুয়ারি মাসের ঘটনা। মেয়ের এইচএসসি পরীক্ষা শুরু তিন মাস পর, সেজন্য তিনি খুব ব্যস্ত, যদি আমি কষ্ট করে ‘কখগ’ নামীয় মেডিক্যাল কোচিং-এ তার মেয়েকে ভর্তি করিয়ে আসি – তাহলে তেনাকে আর এই সময়ে ঢাকায় আসতে হয় না – সেটি তার জন্য বিরাট এক উপকার। এই কাজটি করে দিলে তিনি আমার নিকট আজীবন কৃতজ্ঞ থাকতে চান। বলা বাহুল্য, এই কোচিং নগর ঢাকা শহরেই আমার বাসা এবং বিশ্বের সর্বশ্রেষ্ঠ কোচিং হাসপাতালগুলো যেখানে অবস্থিত সেই বিখ্যাত ‘ফার্মগেট’ অঞ্চল, আমার বাসা থেকে অতি নিকটে তার অবস্থান। তাই আমার নিকটাত্মীয়কে, যথেষ্ট উৎসাহ এবং উদ্দীপনা সহকারে কনফার্ম করি – এই কাজটি আমার জন্য মোটেই কঠিন নয়, অযথা টেন্সন নেবেন না দাদা। পরদিন, তিনি আমার ব্যাংক একাউন্টে পনের হাজার টাকা পাঠিয়ে দেন, সাথে কুরিয়ারে মেয়ের তিন কপি পাসপোর্ট সাইজ ছবি এবং প্রয়োজনীয় তথ্য সমূহ। অতঃপর ২৪ ঘণ্টা বাদে আমি ফার্মগেট যেয়ে অনেক ভিড়ভাট্টা সয়ে ‘কখগ’ নামীয় কোচিং সেন্টারে তার মেয়ের ভর্তি সম্পাদন করে, ক্লান্ত হয়ে স্বগৃহে প্রত্যাবর্তন করি।